
1. În cadrul parlamentelor naţionale din cele 26 state membre ale U.E. nu există comisii permanente pentru UNESCO
. 
Listele grupurilor parlamentare de prietenie publicate pe paginile web ale parlamentelor naţionale din Austria, Cipru, Danemarca, Franţa, Germania, Letonia, Lituania, Marea Britanie, Spania, Suedia, Slovacia, Slovenia  nu includ grupuri parlamentare de prietenie/delegaţii parlamentare cu/pentru UNESCO
. 

2. Raporturile UNESCO – Parlamente naţionale

Element major al politicii de parteneriat a UNESCO, cooperarea cu parlamentarii permite mobilizarea unei puternice reţele de legiuitori naţionali şi regionali care manifestă disponibilitate în reflectarea corespunzătoare a obiectivelor UNESCO în legislaţiile naţionale şi care pot influenţa în mod direct punerea în practică a programelor Organizaţiei (de exemplu, prin alocarea în bugetul de stat a  resurselor financiare necesare implementării programelor UNESCO).   


 Pentru asigurarea unui dialog permanent şi a unei colaborări susţinute cu parlamentele statelor membre, UNESCO şi-a creat mecanisme proprii atât la nivel internaţional - Acordul de cooperare cu Uniunea Interparlamentară din 1997 -, cât şi regional - Acorduri de cooperare  încheiate cu foruri parlamentare regionale (Parlamentul Latino-American, Adunarea Parlamentară a Francofoniei, Adunarea Parlamentară a Consiliului Europei, Parlamentul European etc.) - şi naţional  -Comisiile naţionale pentru UNESCO, Grupurile parlamentare de prieteni ai UNESCO şi, din 2003, Reţeaua Uniunii Interparlamentare a parlamentarilor reprezentanţi pentru UNESCO. 


Comisiile naţionale pentru UNESCO


Conform Actului constitutiv al UNESCO şi al Cartei Comisiilor UNESCO, fiecare stat membru trebuie să îşi înfiinţeze o comisie naţională pentru UNESCO. 
Actul constitutiv al UNESCO. Articolul VII.  „1. Fiecare stat membru trebuie să adopte dispoziţiile corespunzătoare situaţiei sale particulare pentru a asocia la lucrările Organizaţiei principalele grupuri naţionale cu competenţe în domeniul educaţiei, cercetării ştiinţifice şi al culturii, de preferinţă prin constituirea unei comisii naţionale în care să fie reprezentate guvernul şi aceste grupuri. 2. În ţările în care există, comisiile naţionale sau organismele naţionale de cooperare îndeplinesc un rol consultativ pe lângă delegaţiile naţionale la Conferinţa generală şi al reprezentantului ţării lor şi al supleanţilor acestuia la Consiliul executiv, precum şi pe lângă guvernul lor pentru toate problemele care se raportează la Organizaţie. Acestea joacă rolul de organ de legătură pentru toate problemele care privesc Organizaţia.” 
Carta Comisiilor UNESCO. Articolul III. „1. Comisia naţională asigură prezenţa permanentă a UNESCO în fiecare stat membru şi participă la activitatea de cooperare intelectuală internaţională. 2. Comisiiile naţionale constituie pentru UNESCO surse importante de informare privind necesităţile şi priorităţile naţionale în domeniile educaţiei, ştiinţei, culturii şi informaţiei, permiţând astfel Organizaţiei să ia mai bine în considerare în programele sale necesităţile statelor membre. Acestea contribuie, de asemenea, la activitatea normativă, la orientarea sau la executarea programului Organizaţiei făcându-şi cunoscute punctele de vedere cu ocazia studiilor şi anchetelor efectuate şi răspunzând la chestionare.”

Parteneri esenţiali ai UNESCO, comisiile naţionale au un rol catalizator în participarea actorilor naţionali cheie la acţiunile specifice domeniilor UNESCO: educaţie, ştiinţe naturale, ştiinţe sociale şi umane, cultură şi comunicaţii.

Organe de cooperare cu rol  consultativ în coordonarea activităţilor guvernamentale şi neguvernamentale desfăşurate cu UNESCO, comisiile naţionale sunt alcătuite din personalităţi de seamă ale comunităţii intelectuale şi ştiinţifice, precum şi din reprezentanţi ai ministerelor cu competenţe în domeniu din statele membre. Luând în considerare faptul că, sub aspectul vizibilităţii şi al impactului acţiunilor UNESCO, reţeaua comisiilor naţionale este de un real folos Organizaţiei, fiecare comisie naţională include în componenţa sa unul sau mai mulţi parlamentari. 

Astfel, Comisia naţională pentru UNESCO din Franţa
 are în componenţă doi deputaţi şi doi senatori; în Germania, deputaţi din cadrul Comisiilor: pentru educaţie, cercetare şi evaluare a consecinţelor tehnologice; pentru cultură şi media; pentru colaborare economică şi dezvoltare; pentru politică culturală şi educaţională în străinătate, precum şi din cadrul subcomisiei „Naţiunile Unite” din cadrul Comisiei de relaţii externe sunt membri ai Comisiei naţionale pentru UNESCO
; Parlamentul Suediei este reprezentat în Comisia naţională pentru UNESCO
  de un membru al Comisiei permanente pentru cultură şi de un membru al Comisiei permanente pentru educaţie.
Comisiile funcţionează fie ca structuri aflate în subordinea unor ministere care desfăşoară activităţi incluse în sfera obiectivelor UNESCO (Ministerul Educaţiei şi al Culturii - Cipru, Danemarca, Finlanda, Malta; Ministerul Afacerilor Externe–Germania, Italia, Spania) fie ca agenţii guvernamentale (Suedia) fie ca organisme independente/fundaţii (Marea Britanie, Estonia, Letonia).


 Instrument preţios în realizarea obiectivelor UNESCO, care favorizează realizarea dialogului eficient între legislativ şi executiv, pe de o parte şi între legislativ şi societatea civilă pe de altă parte, cooperarea dintre comisiile naţionale şi parlamentari se poate concretiza prin: participarea parlamentarilor, membri ai comisiilor naţionale, la activităţile şi reuniunile anuale ale comisiilor, precum şi la ceremoniile de înmânare a premiilor/de acordare a burselor UNESCO; prezentarea de alocuţiuni în cadrul unor manifestări speciale (Ziua alfabetizării, Ziua femeii, Ziua filozofiei etc.); sprijinirea desfăşurării activităţilor/iniţiativelor speciale ale UNESCO sau ONU (Anul internaţional al patrimoniului cultural, Dialogul între civilizaţii etc.); menţinerea de contacte permanente cu preşedinţii comisiilor naţionale (care adesea sunt miniştri sau foşti miniştri); participarea la evenimente mediatice privind UNESCO: dezbateri televizate/radiodifuzate şi conferinţe de presă.

Grupurile  parlamentare de prieteni ai UNESCO


Procesul de structurare a relaţiilor dintre UNESCO şi parlamentari a condus la crearea, în cadrul unor parlamente naţionale, a grupurilor/ligilor parlamentare de prieteni ai UNESCO. 
Constituind legătura directă dintre parlamentele naţionale şi UNESCO, aceste grupuri au un triplu obiectiv:
- desfăşurarea unor acţiuni de popularizare a misiunii şi obiectivelor Organizaţiei şi implusionarea participării parlamentarilor la programele UNESCO;


- facilitarea acordării, de către UNESCO, de expertiză specifică în domeniile parlamentare de interes comun;

- întărirea legăturilor între grupurile existente atât la nivel regional, cât şi internaţional. 


Înfiinţate în cadrul comisiilor parlamentare permanente din domeniile educaţiei, culturii, ştiinţei şi comunicaţiei, aceste grupuri au un caracter informal, nu au un statut uniform, sunt alcătuite din parlamentari reprezentând întreg spectrul politic şi  ale căror activităţi se focalizează pe sectoarele specifice UNESCO.


Ţările membre U.E. în ale căror parlamente naţionale au fost constituite grupuri de prieteni ai UNESCO sunt: Bulgaria (Grupul parlamentar de prieteni ai UNESCO); Cehia (Senat, Grupul informal de lucru pentru UNESCO); Lituania (Grupul de prietenie cu UNESCO); Luxembourg (Grupul de prieteni ai UNESCO).

Alte ţări în care există grupuri parlamentare de prieteni ai UNESCO: Albania, Argentina, Bolivia, Brazilia, Burundi, Canada, Columbia, Congo, Coasta de Fildeş, Cuba, Salvador, Ecuator, Federaţia Rusă, Gabon, Israel, Japonia, Iordania, Mali, Mexic, Ruanda, Sudan, Thailanda, Uruguay, Venezuela. 

Reţeaua Uniunii Interparlamentare a parlamentarilor reprezentanţi pentru UNESCO
 
În anul 2003, în cadrul Conferinţei generale UNESCO de la Paris, a fost lansată Reţeaua Uniunii Interparlamentare de parlamentari reprezentanţi pentru UNESCO (focal points). 
Reţeaua este constituită din parlamentari reprezentanţi pentru UNESCO desemnaţi, la solicitarea UIP, în toate ţările membre ale Uniunii Interparlamentare.

Coordonarea relaţiilor dintre reprezentanţii desemnaţi în parlamentele membre UIP se realizează de responsabilii cu gestionarea reţelei din cadrul UNESCO şi UIP. 
Anual, activităţile reţelei sunt analizate în comun de către cele două organizaţii. 
Având ca obiectiv principal promovarea unui dialog structurat între parlamentari şi UNESCO, via UIP, activităţile desfăşurate de parlamentarii  reprezentanţi pentru UNESCO vizează: 

- realizarea schimburilor de informaţii între membrii parlamentelor, comisiile naţionale pentru UNESCO, UIP şi Organizaţie în ce priveşte evoluţiile legislative din domeniile educaţiei, ştiinţei, culturii şi comunicaţiilor;

- informarea sistematică a Uniunii Interparlamentare asupra modului de implementare, la nivel naţional, a rezoluţiilor şi iniţiativelor UNESCO, precum şi informarea parlamentelor asupra activităţilor desfăşurate de UIP în domeniile de interes pentru UNESCO;

- facilitarea relaţiilor dintre responsabilii reţelei, parlamente şi comisiile naţionale;

- stabilirea şi menţinerea de contacte permanente cu guvernele, universităţile, media, ONG-urile în vederea implementării corespunzătoare a strategiilor şi programelor UNESCO.





Lucreţia Iordache






Consilier

5.10.2007

� Conform prevederilor Regulamentelor parlamentelor naţionale ale statelor membre U.E.  


� Pe site-urile celorlalte parlamente naţionale ale statelor membre nu sunt publicate listele grupurilor parlamentare de prietenie.


� Alcătuită din peste 200 de membri, repartizaţi în comitete specializate pe domenii.


� Are un număr de 100 de membri.


� Formată din 12 membri.


� „Dialogul UNESCO cu parlamentarii – mic ghid”, 2002, Sectorul pentru relaţii externe şi cooperare – UNESCO, publicat pe site-ul UNESCO.


� Lista acestor grupuri (publicată pe site-ul UNESCO) corespunde anului 2003. (în prezent, informaţiile sunt în curs de actualizare). 





� „Dialogul UNESCO cu parlamentarii – mic ghid”, 2002, Sectorul pentru relaţii externe şi cooperare – UNESCO, publicat pe site-ul UNESCO.

